Pleitooreenkoms met verdagte in internasionale porno-netwerk verwerpArgieffoto Die direkteur van openbare vervolging (DOV) het ŉ pleitooreenkoms van ŉ man van Plettenbergbaai in die Wes-Kaap wat moontlik bande het met ŉ internasionale pornografie-netwerk, wat onder meer die verkragting van babas behels, verwerp. Die 38-jarige rekenaartegnikus, wie se naam nie bekend gemaak mag word alvorens hy gepleit het nie, het Maandag weer in die Knysna-streekshof verskyn op aanklagte wat verband hou met die besit van kinderpornografie. Hy is op 13 Januarie verlede jaar in hegtenis geneem en kort daarna op borgtog van R10 000 vrygelaat. Die voortslepende saak is Maandag vir pleit- en vonnisverrigtinge op die hofrol geplaas, maar uitgestel weens onsekerheid oor die klagstaat. Carl Jeppe, die man se prokureur, het aan die hof gesê dat hy sy kliënt se pleitooreenkoms ingedien het, maar Donderdag deur die DOV ingelig is dat die aansoek verwerp is. Jeppe het gesê ondanks die DOV se besluit, is sy kliënt gereed om te pleit. Hy het egter uitgewys dat hy bewus is dat daar verskillende weergawes van die klagstaat is. Jeppe het verduidelik dat die aanvanklike klagstaat verband gehou het met meer as 179 000 foto’s en beeldmateriaal. Hy het reeds daarop beswaar gemaak waarna die klagstaat gewysig is na aanklagte wat verband hou met sowat 51 000 foto’s en beeldmateriaal. Die saak is tot 17 Oktober uitgestel om duidelikheid oor die kwessie te kry. Die man was die eerste van ŉ aantal Suid-Afrikaners wat in hegtenis geneem is as deel van die polisie se Operasie Cloud 9, ŉ voortdurende ondersoek in samewerking met die Belgiese polisie wat spesifiek op die been gebring is om die seksuele uitbuiting van kinders aanlyn te ondersoek. Die pornografiese netwerk is blykbaar ŉ aanlyn platform vir pedofiele. Van die foto’s en video’s wat daarop vertoon word, behels glo die mishandeling en verkragting van babas. Talle mense wat glo deel is van dié netwerk is reeds wêreldwyd in hegtenis geneem en word in hul onderskeie lande verhoor.